**Výzva na zaplatenie pokuty z Talianska**

(Ako postupovať pri doručení výzvy na zaplatenie pokuty z Talianska vs. neplaťme tam, kde ako spotrebitelia nemáme / nemusíme)

V Bratislave dňa 13.06.2023

Vypracoval: Mgr. et Mgr. Stanislav Šmondrk, podpredseda

Komisia na posudzovanie neprijateľných zmluvných podmienok a nekalých obchodných praktík

pri Ministerstve spravodlivosti SR

Bezpochyby veľkému počtu Európanov, Slovákov nevynímajúc *(fyzické osoby – cudzinci / občania – spotrebitelia / dopravcovia)*, sú doručované výzvy na uhradenie pokuty za dopravný priestupok, či už sa to týka nezaplatenia diaľničného mýta, prekročenia rýchlosti, nedovoleného parkovania, atď.

Čo teda robiť v prípade, ak mi bola ako slovenskému občanovi – spotrebiteľovi doručená výzva na zaplatenie pokuty za dopravný priestupok.

V prvom rade je potrebné rozlišovať, či sa jedná o

**ad 1/** výzvu zo strany inkasnej spoločnosti *(súkromnoprávna požiadavka / výzva / žiadosť)*, predovšetkým zo strany spoločnosti Nivi Credit Srl / NIVI S.p.A. a vo vzťahu k nezaplateniu diaľničného mýta *(zvláštny poverenec talianskej diaľničnej spoločnosti za účelom vymáhania nezaplateného diaľničného mýta)*, alebo sa jedná o

**ad 2/** výzvu na zaplatenie / uhradenie pokuty / peňažného trestu zo strany úradov / polície *(verejnoprávna požiadavka / výzva / žiadosť)*.

**ad 1/ Výzvy na zaplatenie pokuty talianskych diaľničných spoločností** sa podľa talianskeho práva premlčujú po desiatich rokoch a nie je zriedkavé, že inkasné spoločnosti doručujú výzvy na zaplatenie pokuty kedykoľvek v priebehu plynutia lehoty, pričom pokuty sú vymáhateľné / vymáhajú sa aj súdnou cestou *(európske upomínacie konanie - európsky platobný rozkaz)*, v rámci ktorého konania je rovnako možné vzniesť námietku premlčania / podať odôvodnený odpor proti platobnému rozkazu. Inkasná spoločnosť Nivi Credit Srl / NIVI S.p.A. zasiela spolu s výzvou na zaplatenie pokuty uloženej z dôvodu nezaplatenia diaľničného mýta aj jedinečné osobné prístupové kódy / údaje k video- a fotodokumentácii, ako aj formulár s predformulovanými vyviňovacími dôvodmi v nasledovnom znení:

 *„Zákaznícka komunikácia alebo vlastné osvedčenie“*

* *Prehlasujem, že k dátumu jazdy vozidlo nebolo v mojom vlastníctve. Predkladám kópiu predajnej zmluvy a údaje nového vlastníka*
* *NEZAZNAMENANÝ VSTUP CEZ MÝTNU STANICU: Prehlasujem, že v dátume jazdy nebolo možné vydať vstupný lístok a žiadam o zaplatenie skutočného úseku diaľnice, ktorý som prejazdil/-a.*
* *Prikladám kópiu vstupného lístka alebo akýkoľvek iný dokument potvrdzujúci vstup na diaľnicu v súlade s článkom 176 ods. 16 talianskeho diaľničného zákona.*
* *Iné.................................................................................................................................................*

**ad 2/ Pokuty / Peňažné tresty vymáhané (výlučne) zo strany úradov** *(polícia, magistrát, mestský úrad)* sa premlčujú vo všeobecnej lehote piatich (5) rokov, s výnimkou krátenia doby premlčania na 360 dní odo dňa zistenia priestupku, ak je páchateľom priestupku držiteľ vozidla s bydliskom v cudzine. Medzi peňažné tresty vymáhané výlučne talianskymi úradmi patria napríklad nasledovné dopravné priestupky: parkovanie na mieste vyhradenom pre osoby s ťažkým zdravotným postihnutím, jazda na

červenú, prekročenie najvyššej povolenej rýchlosti, alkohol za volantom, atď... .[[1]](#footnote-1) V prípade verejnoprávnej výzvy zo strany úradov / výzva na zaplatenie peňažného trestu / pokuty s poučením *(*t*zv. verbale di accertamento, Accertamento di violazione)* sa výška peňažného trestu znižuje o 30% v prípade, ak sa do piatich dní odo dňa doručenia výzvy zaplatí 70% nárokovanej výšky peňažného trestu; v ostatným prípadoch je páchateľ priestupku povinný na celú sumu uloženého peňažného trestu, až na nasledovné výnimky umožňujúce vzniesť námietky proti jeho uloženiu:

1. Formálne rozhodnutie o uložení pokuty nebolo doručené držiteľovi vozidla s bydliskom v cudzine do 360 dní odo dňa zistenia priestupku *(Čl. 201 ods. 1 veta štvrtá a ods. 5 Codice della Strada)*.
2. V čase zistenia / stanovenia priestupku sa držiteľ vozidla nenachádzal v Taliansku; rozhodnutie o uložení pokuty bolo vystavené omylom; zle uvedené / zamenené EČV.
3. Hotel v ktorom bol páchateľ priestupku ubytovaný (omylom) neoznámil EČV zodpovedným úradom *(historická zóna mesta – ZTL /zona traffico limitato/)*

Námietky *(tak ako sú uvedené v bodoch 1až 3)* je možné vzniesť u prefekta alebo zmierovacieho sudcu *(Giudice di Pace)*, pričom odporúčania hodné je písomné a bezplatné konanie pred prefektom *(príslušná talianska prefektúra)*; konanie pred zmierovacím sudcom môže byť aj ústne a je spoplatnené *(€ 30,-)*, pričom je potrebné mať na zreteli, že

1. vznesenie námietky podľa bodov 1 až 3 nie je možné v prípade už zaplatenej pokuty *(premlčaním sa právo oslabuje, ale nezaniká; v prípade včasného vznesenia námietky sa stáva nevymáhateľným)*.
2. ak ste si vedomý priestupku, je potrebné počkať na doručenie výzvy na zaplatenie peňažného trestu a v lehote 60 dní odo dňa doručenia výzvy vzniesť námietky(-u); prípadne v lehote piatich (5) dní od doručenia výzvy zaplatiť „redukovanú pokutu“ *(70% namiesto 100% - Viď aj výklad nižšie)*.
3. Vyplniť formulár *(3 x vytlačiť)*

**ca.** stiahnuť si formulár v talianskom jazyku *(konanie pred prefektom; Viď link nižšie)*

**cb.** uviesť adresu príslušného prefekta / zmierovacieho sudcu *(Giudice di Pace)* – tak ako je / sú uvedený(-í) vo výzve na zaplatenie pokuty

**cc.** len námietky uvedené v bodoch 1 až 3, ako aj iné nesporné argumenty môžu byť akceptované ako dôvodné námietky, pričom nepreskúmateľnosť námietok vedie / môže viesť k zdvojnásobeniu výšky trestu *(uloženej pokuty)*.

 *(Nesporné formálne námietky: chýbala značka zákazu, transport maloletého, osoba s ťažkým zdravotným postihnutím na zákaze státia / parkovania, zámena EČV, zmeškanie premlčacej*

*lehoty ...; protokol o uložení pokuty nebol vyhotovený do 90 dní; oznámenie o spáchaní priestupku nebolo doručené do 360 dní od zistenia priestupku;*

*V prípade premlčania /360 dní od zistenia priestupku/ môžete skopírovať a doplniť nasledovný text:* **Ai sensi di Art 201, secondo comma, del Codice della Strada, la notifica deve essere consegnata al trasgressore entro 360 giorni dalla rilevazione dell’infrazione, e cioè il giorno XX.XX.20XX, mentre suddetto avviso mi è pervenuto soltanto in data XX.XX.20XX.***)*

**cd.** nezabudnúť sa podpísať *(podpis držiteľ vozidla)*.

1. Priložiť všetky potrebné / sprievodné dokumenty *(výzvu na zaplatenie pokuty; všetky dokumenty s námietkami súvisiace: preukaz ZŤP; potvrdenie zamestnávateľa, že ste sa v spornom čase nezdržiavali v Taliansku a pod.)*
2. Formulár s prílohami odoslať doporučene – poštou *(príslušná prefektúra / zmierovací sudca).* Požiadavky zasielané mailom bez digitálneho podpisu / faxom zväčša nie sú akceptované / spracovávané / postupované na príslušnú prefektúru. Výslovne sa odporúča doručovanie poštou.

**Formulár na vznesenie námietky** *(prefektúra)*:

<http://www.prefettura.it/FILES/AllegatiPag/1141/mod.%201%20fac-simile%20ricorso%20violazioni%20al%20Codice%20della%20strada.doc>

1. Viď aj <https://www.bussgeld-info.de/strafzettel-italien/> [↑](#footnote-ref-1)